ORDE do 6 de setembro de 2011 pola que se modifica a Orde do 6 de xuño de 2011 pola que se aproba a convocatoria de subvencións para o financiamento de plans de formación intersectoriais e sectoriais dirixidos prioritariamente a persoas traballadoras ocupadas mediante a subscrición de convenios de ámbito autonómico, en aplicación da Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego en materia de formación de oferta e se establecen as bases reguladoras para a concesión de subvencións públicas destinadas ao seu financiamento.
Consellería de Traballo e Benestar — III. Outras disposicións — 23/09/2011

A Orde do 6 de xuño de 2011 da Consellería de Traballo e Benestar pola que se aproba a convocatoria para a concesión, con cargo ao exercicio orzamentario 2011 e 2012, de subvencións públicas para a execución de plans de formación intersectoriais e sectoriais mediante convenios de ámbito autonómico, dirixidos prioritariamente a persoas traballadoras ocupadas, establece no seu artigo 9 unha proposta de desagregación orzamentaria por sectores.
Á vista da Directiva 2003/59 do Parlamento de Europeo, que establece unha cualificación inicial obrigatoria e unha formación continua para manter actualizados os coñecementos aos condutores/as de vehículos destinados ao transporte de mercadorías ou de viaxeiros por estrada para cuxa condución se exixan os permisos C1, C1 E, C, C E , D1, D1 E no exercicio da súa actividade profesional, e dado que os custos que supón esta formación son elevados, o que significa un gasto engadido para as empresas do sector, e máis aínda neste momento de crise, procede a modificación da distribución orzamentaria entre os distintos sectores recollida no citado artigo 9.
En consecuencia, e logo de informe favorable do Comisión Galega de Formación Profesional Continua,
Artigo único.
O artigo 9 d) da Orde do 6 de xuño de 2011 pola que se aproba a convocatoria de subvencións para o financiamento de plans de formación intersectoriais e sectoriais dirixidos prioritariamente a persoas traballadoras ocupadas mediante a subscrición de convenios de ámbito autonómico dirixidos prioritariamente a persoas traballadoras ocupadas, queda redactado nos seguintes termos:
«d) Plans de formación sectoriais integrados por accións formativas dirixidas á formación de traballadores/as dun sector produtivo concreto, coa finalidade de desenvolver accións formativas de interese xeral para o mencionado sector e satisfacer as necesidades específicas de formación deste.
O financiamento elévase a 12.200.000 € segundo a proposta de desagregación seguinte, que ten en conta a poboación ocupada en Galicia nas diferentes ramas de actividade económica agrupadas en sete ámbitos sectoriais de referencia.
Cada plan sectorial deberá ser dirixido, para os efectos de execución, a unha destas agrupacións sectoriais.
Un 50% dos fondos dispoñibles destinarase ao financiamento dos plans presentados polo grupo de organizacións empresariais e o 50% restante aos presentados polo grupo de organizacións sindicais».
Disposición derradeira única.
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 6 de setembro de 2011.